b'\n_START_ARTICLE_\nAksel Erhardsen\n_START_SECTION_\nKarriere\n_START_PARAGRAPH_\nAksel Erhardsen blev f\xc3\xb8dt i Sydvestjylland og var oprindelig uddannet gartner. I 1953 blev han optaget p\xc3\xa5 Odense Teaters elevskole, og efter endt uddannelse i 1955 blev han p\xc3\xa5 dette teater indtil 1966. Herefter var han fastansat p\xc3\xa5 Aarhus Teater indtil 1991. I 1968 blev han sidel\xc3\xb8bende l\xc3\xa6rer p\xc3\xa5 dette teaters elevskole. Erhardsen modtog Teaterpokalen i 1993. Blandt hans roller p\xc3\xa5 Aarhus Teater var Gruesen i Soyas Parasitterne samt titelrollerne i Shakespeare-stykkerne Kong Lear og Titus Andronicus._NEWLINE_Han g\xc3\xa6steoptr\xc3\xa5dte siden p\xc3\xa5 forskellige k\xc3\xb8benhavnske teatre, som f.eks. Gladsaxe Teater, Teatret ved Sorte Hest, Folketeatret og Betty Nansen Teatret. P\xc3\xa5 sidstn\xc3\xa6vnte scene spillede han bl.a. Mikkel Borgen i Kaj Munks Ordet. I sine senere \xc3\xa5r turnerede han med Det Danske Teater._NEWLINE_Fra tv huskes Erhardsen formodentlig bedst som kriminalkommiss\xc3\xa6ren i serien Rejseholdet (den f\xc3\xb8rste serie fra 1983) og som Baron von Wiessenwass i Jul p\xc3\xa5 Slottet (1986)._NEWLINE_Fra film huskes han blandt andet ogs\xc3\xa5 fra sin rolle i den svenske film Br\xc3\xb8drene L\xc3\xb8vehjerte (1977) som en af landsbybeboerne, der bliver udvalgt af fyrste Tengils soldater til at arbejde p\xc3\xa5 hans nye borg, men hvor han bespotter og spytter efter Tengil og derefter bliver henrettet.\n_START_SECTION_\nPrivatliv\n_START_PARAGRAPH_\nHan var gift med skuespillerinden Lone Rode.'